“ธปท.” แจงใช้วงเงิน 4.6 ล้านลบ.ช่วยรายย่อย จี้แบงก์เร่งปรับโครงสร้างหนี้ ฝ่าวิกฤต “โควิด”
"ธปท." แจงใช้วงเงิน 4.6 ล้านลบ.ช่วยรายย่อย จี้แบงก์เร่งปรับโครงสร้างหนี้ ฝ่าวิกฤต "โควิด"
"ธปท." แจงใช้วงเงิน 4.6 ล้านลบ.ช่วยรายย่อย จี้แบงก์เร่งปรับโครงสร้างหนี้ ฝ่าวิกฤต "โควิด"
18 พ.ค. 2563

นายรณดล นุ่มนนท์ รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวถึงความคืบหน้ามาตรการช่วยเหลือลูกหนี้รายย่อย เช่น สินเชื่อบัตรเครดิต ให้สถาบันลดผ่อนขั้นต่ำจากเดิม 10% เหลือ 5% และเงินคงค้างที่เหลือก็จะขยายเวลาผ่อนเป็น 48 เดือน และลดดอกเบี้ยจาก 18% เป็น 12%, สินเชื่อเงินสดหมุนเวียนมีการขยายเวลาผ่อน พักเงินต้น ลดดอกเบี้ย ชะลอพักเงินต้นและดอกเบี้ย, สินเชื่อบ้าน, สินเชื่อเช่าซื้อรถมอเตอร์ไซค์และรถยนต์ มีการขยายเวลาผ่อนและลดค่างวด
โดยจากข้อมูลล่าสุด มีลูกหนี้ที่ได้รับการช่วยเหลือจากสถาบันการเงินรวมแล้ว 13 ล้านราย วงเงิน 4.6 ล้านล้านบาท
  “มาตรการข้างต้นเป็นแค่มาตรการชั่วคราว สิ่งที่ ธปท.อยากเห็นคือสถาบันการเงินเข้าไปช่วยเหลือดูแลลูกหนี้ในการปรับโครงสร้างหนี้ให้สอดคล้องกับรายได้ที่ลูกหนี้จะมีในช่วงต่อจากนี้ไป เพราะฉะนั้นหลังจากนี้ ธปท.จะร่วมมือกับสถาบันการเงินในการดูแลให้มีการเจรจาปรับปรุงโครงสร้างหนี้กับลูกค้ารายย่อย”
ขณะที่ในส่วนของมาตรการดอกเบี้ยผิดชำระหนี้ที่เริ่มมาตั้งแต่ 1 พ.ค. ได้มีการกำหนดวิธีการคำนวณใหม่ โดยจะคำนวณเฉพาะเงินต้นงวดที่ค้างชำระเท่านั้น จากเดิมที่คำนวณจากเงินต้นทั้งหมด ซึ่งจะทำให้ภาระหนี้ของลูกหนี้ลดลงมาก
สำหรับมาตรการซอฟท์โลนเพื่อเสริมสภาพคล่องให้แก่ผู้ประกอบการขนาดกลางและขนาดย่อม (SMEs) วงเงิน 5 แสนล้านบาท จนถึงขณะนี้มีผู้เข้ามายื่นขอรับซอฟท์โลนดังกล่าวแล้ว 49,308 ล้านบาท จากลูกหนี้ 28,601 ราย วงเงินเฉลี่ยที่ได้รับคือ 1.7 ล้านบาทต่อราย โดย 72% เป็นธุรกิจขนาดเล็กวงเงินไม่เกิน 20 ล้านบาท เป็นธุรกิจขายส่งขายปลีกสินค้า 49%
ทั้งนี้ ธปท.ได้กำชับสถาบันการเงินที่มีโครงสร้างลูกหนี้เอสเอ็มอีขนาดใหญ่เร่งติดต่อลูกค้าให้ยื่นขอสินเชื่อ นอกจากนี้ได้ประสานงานกับสมาพันธ์เอสเอ็มอีไทย สภาอุตสาหกรรมแห่งประเทศไทย สภาหอการค้าในการเร่งให้สมาชิกของสมาคมเหล่านี้เข้ามายื่นขอซอฟท์โลนจากสถาบันการเงิน
สำหรับคุณสมบัติของผู้ที่จะได้รับมาตรการนี้ 1. เป็นลูกหนี้ที่ประกอบธุรกิจในประเทศไทย 2. จะต้องไม่เป็นลูกหนี้ที่จดทะเบียนในตลาดหลักทรัพย์ 3. จะต้องไม่เป็นลูกหนี้ NPL เมื่อ 31 ธ.ค.62 4. จะต้องมีวงเงินกับสถาบันการเงินไม่เกิน 500 ล้านบาท
โดยจะให้สินเชื่อวงเงินไม่เกิน 20% ของวงเงินสินเชื่อคงค้าง ณ วันที่ 31 ธ.ค.62 คิดอัตราดอกเบี้ยไม่เกิน 2% นาน 2 ปี และไม่มีค่าธรรมเนียมทุกประเภท รวมทั้งไม่มีการขายพ่วงประกัน
นอกจากนี้จะมีมาตรการชะลอการชำระหนี้ คือการเลื่อนกำหนดการชำระหนี้ทั้งเงินต้นและดอกเบี้ย 6 เดือนโดยอัตโนมัติ ซึ่งจะไม่ถือว่าผิดนัดชำระหนี้และไม่เสียประวัติแต่อย่างใด